text: Esbjerg fB fik tæsk på hjemmebane
  23 juli 2016 kl. 17.01
  Esbjerg fB mødte lørdag eftermiddag FC København på hjemmebane, og det blev til et stort nederlag for vestjyderne, der for anden kamp i træk blev besejret 4-0.
  5439 tilskuere var i dag samlet på Blue Water Arena i Esbjerg, men det hjalp ikke Esbjerg fB, at de spillede på hjemmebane. For allerede efter femten minutter blev et hjørnespark sendt videre til Benjamin Verbic, der bragte FC København foran 1-0.
  I anden halvleg gik det hurtigt for FCK. Efter 54 minutter trak Rasmus Falk ind i banen og sparkede bolden i mål fra kanten af feltet, og københavnerne bragte sig foran med 2-0. Kun syv minutter efter forlængede Thomas Delaney og headede bolden i mål til 3-0. 
  Efter 71 minutter af kampen blev bolden spillet på tværs til Kasper Kusk, der lagde bolden i mål under en chanceløs Jeppe Højbjerg. Herefter var stillingen 4-0 til FC København, og det blev også slutresultatet.
  